ம. ஆ. சுமந்திரன்

**எம். ஏ. சுமந்திரன்** என அழைக்கப்படும் **மதியாபரணன் ஆபிரகாம் சுமந்திரன்** (*Mathiaparanan Abraham Sumanthiran*, பிறப்பு: பெப்ரவரி 9, 1964), இலங்கை அரசியல்வாதியும், முன்னாள் நாடாளுமன்ற உறுப்பினரும், இலங்கைத் தமிழ் மனித உரிமை ஆர்வலரும், வழக்கறிஞரும், சனாதிபதி சட்டத்தரணியும் ஆவார்.

## ஆரம்ப வாழ்க்கை
சுமந்திரன் 1964 பெப்ரவரி 9 இல் இலங்கையின் யாழ்ப்பாண மாவட்டம், இணுவிலில் பிறந்தார். இவரது குடும்பம் வடமராட்சி பிரதேசத்தைச் சேர்ந்தவர்கள். தந்தை கரவெட்டியைச் சேர்ந்தவர். தாயார் குடத்தனையைச் சேர்ந்தவர். கொழும்பில் வளர்ந்த சுமந்திரன் கொழும்பு றோயல் கல்லூரியில் கல்வி கற்றார். பின்னர் சென்னைப் பல்கலைக்கழகத்தில் இயற்பியலில் இளங்கலைப் பட்டம் பெற்றார். பின்னர் இலங்கை சட்டக் கல்லூரியில் சட்டம் பயின்று வழக்குரைஞரானார்.

2001 ஆம் ஆண்டில் ஆத்திரேலியாவின் மொனாஷ் பல்கலைக்கழகத்தில் இணைய மற்றும் இலத்திரனியல் சட்டத்தில் முதுகலைப் பட்டம் பெற்றார்.

சுமந்திரன் மெதடிய கிறித்தவர் ஆவார். இலங்கை மெதடிசத் திருச்சபையின் துணைத் தலைவராகப் பணியாற்றியவர்.

## சட்டப் பணி
1991 ஆம் ஆண்டு முதல் கொழும்பில் வழக்குரைஞராகப் பணியாற்றி வரும் சுமந்திரன் உரிமையியல் வழக்குகளில் மீயுயர், மேன்முறையீட்டு, உயர், மற்றும் மாவட்ட நீதிஅமன்றங்களில் வாதாடி வருகிறார். இலங்கை காப்புறுதிக் கூட்டுத்தாபன, மற்றும் இலங்கை கடல்வள சேவைகள் ஆகியவற்றைத் தனியார் மயமாக்கல் போன்றவற்றில் இவர் வெற்றிகரமாக வாதாடியுள்ளார். அடிப்படை மனித உரிமை மீறல்கள், நாடாளுமன்ற சட்டமூலங்களுக்கான சட்டமீளாய்வு போன்ற வழக்குகளில் வாதாடியுள்ளார். கொழும்பில் இருந்து தமிழர் கட்டாய வெளியேற்றங்களை இவர் தடுத்து நிறுத்தியுள்ளார்.

## அரசியலில்
சுமந்திரன் இலங்கை நாடாளுமன்றத்துக்காக ஏப்ரல் 2010 தேர்தலில் தமிழ்த் தேசியக் கூட்டமைப்பின் தேசியப் பட்டியல் உறுப்பினராகத் தெரிவு செய்யப்பட்டார். 2012 மே மாதத்தில் இவர் இலங்கைத் தமிழரசுக் கட்சியின் வெளிவிவகார மற்றும் சட்ட விவகாரங்களுக்கான செயலாளராக நியமிக்கப்பட்டார். 2014 செப்டம்பரில் தமிழரசுக் கட்சியின் இரண்டு உதவிச் செயலாளர்களில் ஒருவராக நியமிக்கப்பட்டார். சுமந்திரன் 2015 நாடாளுமன்றத் தேர்தலில் யாழ்ப்பாண மாவட்டத்தில் ததேகூ வேட்பாளராகப் போட்டியிட்டு 58,043 விருப்பு வாக்குகள் பெற்று மீண்டும் நாடாளும்ன்றம் சென்றார்.

2017 சனவரியில் சுமந்திரனைக் கொலை செய்யத் திட்டமிட்டதாகக் குற்றம் சாட்டி இலங்கை காவல்துறையின் பயங்கரவாத புலனாய்வுத் திணைக்களத்தினர் விடுதலைப் புலிகளின் முன்னாள் உறுப்பினர்கள் சிலரைக் கைது செய்தனர். 2016 திசம்பர் 12 இலும் 2017 சனவரி 13 இலும் மருதங்கேணி அருகே சொரணம்பட்டு-தாளையடி வீதியில் கொலை முயற்சி இடம்பெற்றதாகக் குற்றம் சாட்டப்பட்டது. விடுதலைப் புலிகளின் முன்னாள் உறுப்பினர்கள் ஐவர் கைது செய்யப்பட்டனர். ஐந்து சந்தேக நபர்களும் 2017 செப்டம்பரில் யாழ்ப்பாணம் உயர் நீதிமன்றால் பிணையில் விடுவிக்கப்பட்டனர். 2018 சூலையில் இவர்கள் கொழும்பு உயர்நீதிமன்றத்தில் பயங்கரவாத தடுப்புச் சட்டத்தின் கீழ் குற்றம் சாட்டப்பட்டனர்.

2020 நாடாளுமன்றத் தேர்தலில் சுமந்திரன் மீண்டும் தெரிவு செய்யப்பட்டு நாடாளுமன்றம் சென்றார். யாழ்ப்பாண மாவட்ட வேட்பாளர்களுக்கான விருப்பு வாக்குகள் யாழ்ப்பாணம் மத்திய கல்லூரியில் 2020 ஆகத்து 6 இல் எண்ணப்பட்டன. இதன்போது பல்வேறு வேட்பாளர்களின் ஆதரவாளர்களுக்கிடையே வாக்குவாதங்களும் கைகலப்புகளும் இடம்பெற்றன. ததேகூ வேட்பாளர் சசிகலா ரவிராஜ் (நடராஜா இரவிராஜின் மனைவி) வாக்கு எண்ணப்படுதலில் சுமந்திரன் தலையிட்டதாக குற்றம் சாட்டினார். சுமந்திரன் இக்குற்றச்சாட்டுகளை மறுத்திருந்தார். வாக்குக் கணிப்பீட்டில் கலந்து கொண்ட சுயாதீனமான தேர்தல் கண்காணிப்பு அமைப்பு, வேட்பாளர்களும் அவர்களது ஆதரவாளர்களும் வாக்குகள் எண்ணப்படும் செயல்முறையை சரியாகப் புரிந்து கொள்ளாமையும், சமூக ஊடகங்களில் ஆதாரமற்ற வதந்திகள் பரப்பப்பட்டமையுமே இந்த வன்முறைச் சம்பவத்திற்குக் காரணம் எனக் குற்றம் சாட்டியது.

2024 சனவரியில், இலங்கைத் தமிழரசுக் கட்சியின் தலைவர் பதவிக்கு சிவஞானம் சிறீதரனை எதிர்த்துப் போட்டியிட்டார். 2024 சனவரி 21 இல் நடந்த இரகசிய வாக்கெடுப்பில் சிறீதரன் வெற்றி பெற்றார். அதே ஆண்டு நடந்த 2024 நாடாளுமன்றத் தேர்தலில் யாழ்ப்பாணம் தேர்தல் மாவட்டத்தில் மீண்டும் போட்டியிட்ட சுமந்திரன் தமிழரசுக் கட்சி பட்டியலில் இரண்டாவதாக வந்து தோல்வியடைந்தார்.

## தேர்தல் வரலாறு

## மேற்கோள்கள்

பகுப்பு:வாழும் மக்கள்
பகுப்பு:இலங்கையின் 14வது நாடாளுமன்ற உறுப்பினர்கள்
பகுப்பு:இலங்கையின் 15வது நாடாளுமன்ற உறுப்பினர்கள்
பகுப்பு:இலங்கையின் 16வது நாடாளுமன்ற உறுப்பினர்கள்
பகுப்பு:கொழும்பு மாவட்ட நபர்கள்
பகுப்பு:யாழ்ப்பாண மாவட்ட மக்கள்
பகுப்பு:இலங்கை மெதடிசக் கிறித்தவர்கள்
பகுப்பு:1964 பிறப்புகள்
பகுப்பு:இலங்கைத் தமிழரசுக் கட்சி அரசியல்வாதிகள்
பகுப்பு:இலங்கைத் தமிழ் வழக்கறிஞர்கள்
பகுப்பு:இலங்கைத் தமிழ் அரசியல்வாதிகள்
பகுப்பு:தமிழ்த் தேசியக் கூட்டமைப்பு அரசியல்வாதிகள்
பகுப்பு:கொழும்பு றோயல் கல்லூரி பழைய மாணவர்கள்
பகுப்பு:இருபத்தொராம் நூற்றாண்டு இலங்கை அரசியல்வாதிகள்
பகுப்பு:இணுவில் நபர்கள்